У навагодняй сустрэчы з кіраўніком дзяржавы прынялі ўдзел 250 маладых людзей, з якіх 190 — студэнты вышэйшых навучальных устаноў, у тым ліку з рэгіёнаў, 60 — навучэнцы ўстаноў сярэдняй спецыяльнай, прафесійна-тэхнічнай і агульнай сярэдняй адукацыі. У іх ліку пераможцы міжнародных і рэспубліканскіх алімпіяд, конкурсаў і спаборніцтваў, творчых фестываляў, лідары маладзёжных парламентаў, актывісты БРСМ, валанцёры, лаўрэаты спецыяльных фондаў прэзідэнта. Сярод іх навучэнец 11 класа гімназіі № 2 Магілёва Аляксандр Кернажыцкі, які стаў пераможцам Міжнароднай алімпіяды па інфарматыцы, што сёлета праходзіла ў Іране, а таксама навучэнец 10 класа сярэдняй школы № 18 Магілёва Данііл Шаройкін, які стаў пераможцам рэспубліканскага этапу конкурсу навуковых эколага-біялагічных работ. Абодва юнакі адзначылі, што ім вельмі прыемна трапіць на такое мерапрыемства. З аднаго боку, гэта прэстыжна, з другога — натхняе на новыя дасягненні, атрыманне ведаў і прафесійны рост у будучыні.